JTRE

JTRE je európsky developer nehnuteľností so sídlom v Bratislave. https://jtre.sk/ Spoločnosť doteraz dokončila viac ako 50 projektov v 9 krajinách s celkovou hodnotou viac ako 1,6 miliardy eur a podlahovou plochou viac ako 1 milión m2 a aktívne pôsobí v rôznych segmentoch trhu vrátane zmiešaných projektov, kancelárskych, rezidenčných, hotelových, logistických, retailových a priemyselných projektov.

Spoločnosť JTRE bola založená v roku 1996 ako súčasť stredoeurópskej investičnej skupiny J&T. Kontrolu nad spoločnosťou má holding J&T Real Estate Holding Limited, ktorý vlastní zakladateľ Peter Korbačka a manažment spoločnosti. JTRE má kancelárie v Londýne, Berlíne, Prahe a Bratislave.

Spoločnosť JTRE je držiteľom viacerých medzinárodných ocenení ako je cena CEEQA (Central & Eastern European Quality Awards), je 17-násobným recipientom ceny CIJ Awards a jej stavby získali ocenenie Stavba roka od Construction & Investment Journal. Jej projekty sú držiteľmi množstva regionálnych a lokálnych ocenení ako The United Kingdom Property Awards, Evening Standard New Homes Awards, The British Homes Awards, RIBA Stirling prize a ceny CE.ZA.AR. Spoločnosť JTRE bola jedenásťkrát ocenená ako Developer roka na Slovensku časopisom ASB a stala sa najdôveryhodnejšou značkou roku 2018 v kategórii Developer. 

Do roku 2024 bol obchodný názov spoločnosti J&T Real Estate.https://www.orsr.sk/vypis.asp?ID=20505&SID=2&P=1

 Činnosť 
Spoločnosť rozdeľuje svoje aktivity do piatich hlavných segmentov, pričom najdôležitejšou je development nehnuteľností:
 developerská činnosť,
 správa nehnuteľností,
 správa objektov (facility management),
 private equity v oblasti nehnuteľností,
 investície.

 História 
Spoločnosť JTRE vznikla v roku 1996 v Bratislave ako J&T Global, ktorú založil slovenský podnikateľ Peter Korbačka v rámci finančnej skupiny J&T Finance Group. Prvým projektom boli Mestské vily Machnáč – rezidenčný projekt na bratislavskom hradnom kopci. Prvý kancelársky projekt spoločnosti bola rekonštrukcia Westend Tower v bratislavskej štvrti Patrónka.

Postupne spoločnosť získala viaceré prestížne pozemky v Bratislave a Prahe a rozšírila svoju činnosť na development celých mestských štvrtí, napríklad novej bratislavskej štvrte Eurovea City. V roku 2006 spoločnosť zmenila názov na J&T Real Estate a v roku 2008 bola založená holdingová spoločnosť JTRE Holding, ktorá sa oddelila od J&T Finance Group. Portfólio sa ďalej rozšírilo o development hotelových nehnuteľností v Moskve (Hotel Baltschug Kempinski Moscow), Bratislave (Grand Hotel River Park) a vo Vysokých Tatrách (Grand Hotel Kempinski High Tatras), ako aj o výstavbu priemyselných hál a retailových priestorov (napríklad Eperia Shopping Mall v Prešove).

V roku 2018 spoločnosť vstúpila na britský trh nehnuteľností akvizíciou projektu v štvrti South Bank v Londýne. Projekt, ktorý nesie názov Triptych Bankside, bol dokončený v roku 2022 a získal viaceré prestíže ocenenia. Následne spoločnosť odkúpila londýnskeho developera Sons & Co London Limited a premenovala ho na JTRE London Limited.

Do roku 2019 spoločnosť JTRE vybudovala nehnuteľnosti s celkovou rozlohou 1 milión m² a hodnotou nad 1,6 miliardy eur. V roku 2021 oslávila spoločnosť 25 rokov aktívneho pôsobenia na trhu s realitami.

V roku 2023 vzniklo JTRE Germany, keď spoločnosť JTRE odkúpila časť projektu Quartier Heidestrasse v berlínskej štvrti Europacity od nemeckého investora Aggregate Holdings. Projekt navrhnutý štúdiom gmp Architekten tvorí multifunkčný blok s celkovou hrubou podlahovou plochou takmer 33-tisíc m².

V roku 2024 zmenila spoločnosť svoje obchodné meno na JTRE.

 Portfólio 
JTRE je mestotvorný developer, ktorý sa špecializuje na výstavbu komplexných mestských štvrtí ako je napríklad Eurovea City v Bratislave a je autorom prvého mrakodrapu na Slovensku Eurovea Tower. Spoločnosť patrí medzi lídrov v oblasti realitného developmentu v regióne strednej a východnej Európy. Ako najväčší správca administratívnych priestorov v Bratislave manažuje JTRE viac ako 400-tisíc m² kancelárií, v ktorých dáva priestor pre prácu desaťtisícom  ľudí. V rezidenčných projektoch JTRE býva viac ako päťtisíc rodín.

Spoločnosť JTRE dokončila od svojho vzniku viac ako 50 developerských projektov, medzi významné realizované projekty patrí:
Triptych Bankside v Londýne, Eurovea Tower v Bratislave, River Park v Bratislave, Zuckermandel v Bratislave, Panorama Towers v Bratislave, Rustonka v Prahe, Grand Hotel Kempinski High Tatras na Štrbskom Plese, Hotel Baltschug Kempinski v Moskve, Eperia Shopping Mall v Prešove, Prosek Point a Prosek Court v Prahe, Ovocné sady v Bratislave, Klingerka v Bratislave, Vinárstvo Le Dôme v Saint-Émilion a Private Residences Štrbské pleso.

Súčasťou projektov JTRE sú aj verejné priestory ako sú nábrežné promenády v Eurovea City a v River Parku, Panorama park, Park Fuxova a park v Klingerke, fontány, detské ihriská a športoviská. Spoločnosť tiež sprístupnila prírodný úkaz Skalný nos pod bratislavským hradom. 
Medzi významné developerské projekty JTRE vo výstavbe patrí komplex Nordhafen Living & Office v Berlíne a polyfunkčná štvrť Downtown Yards v Bratislave. V pláne sú projekty: Nové Lido, Pasienky, Majer Vajnory a pokračovanie River Parku v Bratislave, Kempinski Grace Bay na ostrovoch Turks & Caicos a Grand Residences Štrbské Pleso vo Vysokých Tatrách.

 Vedenie spoločnosti 
Výkonným riaditeľom JTRE je Pavel Pelikán. Nigel Fleming pôsobí ako Managing Director spoločnosti JTRE London. Lukáš Sásik pôsobí ako Managing Director JTRE Germany. Predstavenstvo materského holdingu J&T Real Estate Holding Limited tvoria: Peter Korbačka (predseda), Pavel Pelikán, Peter Remenár, Juraj Kalman, Peter Píš a Michal Borguľa.

 Ocenenia 
 The United Kingdom Property Awards 2022 - Triptych Bankside - najlepší bytový interiér, 5-hviezdičkové ocenenie v kategórii Najlepší zmiešaný development,
 Evening Standard New Homes Awards 2023 - Triptych Bankside - najlepšie luxusné bývanie, Najlepší byt, Development výnimočných architektonických kvalít. Appleby Blue - Najlepší development pre seniorov, Grand Prix,
 RIBA Stirling prize za projekt Appleby Blue v Londýne,
 The British Homes Awards 2023 - Triptych Bankside – finalista kategórie Development roka,
 What House Awards 2023 - Triptych Bankside - Strieborné ocenenie v kategórii Najlepší byt,
 Najdôveryhodnejšia značka roku 2018 v kategórii Developer,
 17x cena CIJ (Construction & Investment Journal) Awards,
 1x cena CE.ZA.AR,
 11x ASB Developer roka,
 1x cena CEEQA (Central & Eastern European Quality Awards).
JTRE je od roku 2012 členom Slovenskej rady pre zelené budovy (SKGBC).

 Referencie 

 Externé odkazy 
 Oficiálny web

Kategória:Podniky založené v 1996